CELEX: 32016D0175
Language: lv
Date: 2016-02-08 00:00:00
Title: Komisijas Īstenošanas lēmums (ES) 2016/175 (2016. gada 8. februāris) par pasākumu, ko Spānija veikusi saskaņā ar Eiropas Parlamenta un Padomes Direktīvu 2006/42/EK, lai aizliegtu laist tirgū spiedienmazgātāja tipu (izziņots ar dokumenta numuru C(2016) 670) (Dokuments attiecas uz EEZ)

10.2.2016   
            
            
               LV
            
            
               Eiropas Savienības Oficiālais Vēstnesis
            
            
               L 33/12
            
         KOMISIJAS ĪSTENOŠANAS LĒMUMS (ES) 2016/175
   (2016. gada 8. februāris)
   par pasākumu, ko Spānija veikusi saskaņā ar Eiropas Parlamenta un Padomes Direktīvu 2006/42/EK, lai aizliegtu laist tirgū spiedienmazgātāja tipu
   
      
         (izziņots ar dokumenta numuru C(2016) 670)
      
   
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 17. maija Direktīvu 2006/42/EK par mašīnām un ar kuru groza Direktīvu 95/16/EK (1), un jo īpaši tās 11. panta 3. punktu,
   tā kā:
   
               (1)
            
            
               Saskaņā ar Direktīvas 2006/42/EK 11. panta 2. punktā izklāstīto procedūru Spānija informēja Komisiju par pasākumu, ar kuru aizliedz laist tirgū Parkside PHD 100 B2 tipa spiedienmazgātāju, ko ražo Grizzly Gartengeräte GmbH & Co. KG (Vācija) un izplata LIDL Supermercados, S.A.U. (Spānija).
            
         
               (2)
            
            
               Šā pasākuma veikšanas iemesls bija spiedienmazgātāja neatbilstība būtiskajām prasībām attiecībā uz veselības aizsardzību un drošību, kas izklāstītas Direktīvas 2006/42/EK I pielikumā.
            
         
               (3)
            
            
               Direktīvas 2006/42/EK I pielikuma 1.5.1. iedaļā par elektroenerģijas pievadu noteikts, ka mašīnas, kurām ir elektroenerģijas pievads, jāprojektē, jākonstruē un jāaprīko tā, lai varētu novērst visus ar elektrību saistītos apdraudējumus. Tajā pašā I pielikumā 1.5.2. iedaļā par statisko elektrību noteikts, ka mašīnas jāprojektē un jākonstruē tā, lai novērstu vai ierobežotu potenciāli bīstama elektrostatiskā lādiņa uzkrāšanos, un/vai tās jāaprīko ar izlādētājsistēmu.
            
         
               (4)
            
            
               EK atbilstības deklarācijā, ko ražotājs izdevis attiecībā uz spiedienmazgātāju, cita starpā bija sniegta atsauce uz saskaņoto standartu EN 60335-2-67:2009 “Mājsaimniecībai un līdzīgiem mērķiem paredzētas elektroierīces – Drošība – 2-67. daļa: Īpašas prasības grīdas apstrādes un grīdas tīrīšanas mašīnām komerciālai izmantošanai (IEC 60335-2-67:2002 (grozīts) + A1:2005 (grozīts))”.
            
         
               (5)
            
            
               Spānijas iestādes apgalvo, ka spiedienmazgātājam esot šādi trūkumi:
               
                           —
                        
                        
                           aizsardzība pret kaitīgu ūdens iekļūšanu ir zemāka par IPX7 līmeni, kas pieprasīts attiecībā uz rokās turamām ierīcēm, un tas rada nāvējoša elektrošoka risku. Tas neatbilst ne Direktīvas 2006/42/EK I pielikuma 1.5.1. un 1.5.2. iedaļas prasībām, ne arī saskaņotā standarta EN 60335-2-67:2009 6.2. punkta prasībām attiecībā uz rokās turamām ierīcēm,
                        
                     
                           —
                        
                        
                           elektriskais kabelis ir īsāks par 15 m, un tas rada nāvējoša elektrošoka risku. Tas neatbilst ne Direktīvas 2006/42/EK I pielikuma 1.5.1. un 1.5.2. iedaļas prasībām, ne arī saskaņotā standarta EN 60335-2-67:2009 25.7. punkta prasībām attiecībā uz rokās turamām ierīcēm,
                        
                     
                           —
                        
                        
                           spiedienmazgātājam ir atvere mazāk nekā 60 mm attālumā no grīdas, pa kuru šķidrums var nokļūt uz spriegumaktīvajām daļām, un tas rada navējoša elektrošoka risku. Tas neatbilst ne Direktīvas 2006/42/EK I pielikuma 1.5.1. un 1.5.2. iedaļas prasībām, ne arī saskaņotā standarta EN 60335-2-67:2009 22.101. punkta prasībām.
                        
                     
         
               (6)
            
            
               Komisija uzaicināja ražotāju Grizzly Gartengeräte GmbH & Co. KG un izplatītāju LIDL Supermercados, S.A.U. iesniegt savus apsvērumus par Spānijas veikto pasākumu.
            
         
               (7)
            
            
               Atbilde no ražotāja netika saņemta. Saskaņā ar izplatītāja pārstāvja sniegto atbildi izplatītājs uzskatīja, ka mašīna ir pārnēsājama ierīce un ka zemākas tehniskās prasības, aizsardzības līmenis un elektriskā kabeļa garums atbilst prasībām, ko attiecina uz pārnēsājamām ierīcēm, savukārt Spānijas iestāžu novērotie trūkumi attiecas uz prasībām rokās turamām ierīcēm. Attiecībā uz atveri izplatītājs uzskatīja, ka prasība ir izpildīta, jo augstspiediena mazgātājā nav spriegumaktīvo daļu, kas atrastos mazāk nekā 60 mm attālumā no zemes.
            
         
               (8)
            
            
               Saskaņā ar pieejamo dokumentāciju tas, ka Spānijas iestādes un izplatītājs vadījās pēc atšķirīga līmeņa tehniskās drošības prasībām, ir tieši saistīts ar to, vai spiedienmazgātājs būtu klasificējams kā rokās turama ierīce vai kā pārnēsājama ierīce atbilstīgi saskaņotajam standartam EN 60335-1 “Mājsaimniecībai un līdzīgiem mērķiem paredzētas elektroierīces – Drošība – 1. daļa: Vispārējās prasības”. Turklāt standarts EN 60335-2-67 ir jāizmanto saistībā ar EN 60335-1.
            
         
               (9)
            
            
               Spānijas iestāžu sniegto pierādījumu un izplatītāja iesniegto dokumentu analīze ļāva secināt, ka spiedienmazgātājs ir izmantojams divējādi, proti, to var izmantot ne tikai kā pārnēsājamu ierīci, kā deklarējis izplatītājs, bet arī kā rokās turamu ierīci, kā konstatēja Spānijas iestādes. Jebkurā gadījumā, pat ja tiktu uzskatīts, ka spiedienmazgātājs ir pārnēsājama ierīce, tā izmantošana par rokās turamu ierīci varētu tikt uzskatīta par “pamatoti paredzamu nepareizu lietojumu” atbilstīgi drošības integrācijas principiem, kuri izklāstīti Direktīvas 2006/42/EK I pielikuma 1.1.2. un 1.7.4.1. iedaļā, kur ir noteikts, ka ražotājam ir jāņem vērā ne tikai paredzamais mašīnas lietojums, bet arī jebkurš tās pamatoti paredzams nepareizs lietojums. Tādējādi spiedienmazgātājam jebkurā gadījumā ir jāatbilst augstākām tehniskās drošības prasībām, ko piemēro rokās turamām ierīcēm.
            
         
               (10)
            
            
               Secīgi Parkside PHD 100 B2 tipa spiedienmazgātājs, ko ražo Grizzly Gartengeräte GmbH & Co. KG (Vācija) un izplata LIDL Supermercados, S.A.U. (Spānija), neatbilst Direktīvas 2006/42/EK 5. panta 1. punkta a) apakšpunktā minētajām būtiskajām prasībām attiecībā uz veselības aizsardzību un drošību. Šī neatbilstība rada nopietnus savainojumu draudus lietotājiem. Tāpēc ir lietderīgi Spānijas veikto pasākumu uzskatīt par pamatotu,
            
         IR PIEŅĒMUSI ŠO LĒMUMU.
   1. pants
   Spānijas veiktais pasākums, ar kuru aizliedz laist tirgū Parkside PHD 100 B2 tipa spiedienmazgātāju, ko ražo Grizzly Gartengeräte GmbH & Co. KG (Vācija) un izplata LIDL Supermercados, S.A.U. (Spānija), ir pamatots.
   2. pants
   Šis lēmums ir adresēts dalībvalstīm.
   
      Briselē, 2016. gada 8. februārī
      
         
            Komisijas vārdā –
         
         
            Komisijas locekle
         
         Elżbieta BIEŃKOWSKA
      
   
   
      (1)  OV L 157, 9.6.2006., 24. lpp.